**Οδηγίες για τη Δήλωση Μη Σύγκρουσης Συμφερόντων βάσει του άρθρου 38 (5) του Ν. 4314/2014, προς την Ειδική Υπηρεσία και τους Ενδιάμεσους Φορείς του Συστήματος Διαχείρισης και Ελέγχου για το ΕΠ Αλιείας και Θάλασσας 2014-2020**

Σύμφωνα με το άρθρο 38 (5) του Ν. 4314/2014: «Το προσωπικό που υπηρετεί σε Ειδικές Υπηρεσίες του ΕΣΠΑ του παρόντος Νόμου, στην Κεντρική Υπηρεσία της ΜΟΔ ΑΕ και σε Ενδιάμεσους Φορείς, που απασχολείται σε δραστηριότητες που αφορούν στην αξιολόγηση πράξεων, στις επαληθεύσεις και στις πληρωμές, υποχρεούται σε υποβολή δήλωσης μη σύγκρουσης συμφερόντων. Η δήλωση αυτή υποβάλλεται άπαξ στην Κεντρική Υπηρεσία της ΜΟΔ ΑΕ, η οποία και τηρεί σχετικό μητρώο».

Για την εφαρμογή της διάταξης αυτής από την Ειδική Υπηρεσία και τους Ενδιάμεσους Φορείς τουΣΔΕ για το ΕΠ Αλιείας και Θάλασσας 2014-2020 (ΕΠΑλΘ), επισημαίνονται και διευκρινίζονται τα εξής:

1. Η *«Δήλωση Περί Μη Σύγκρουσης Συμφερόντων»* είναι το Υπόδειγμα (με το ακριβές περιεχόμενο) που σας αποστέλλουμε συνημμένα, και περιλαμβάνεται στο ΠΑΡΑΡΤΗΜΑ 8: ΥΠΟΣΤΗΡΙΚΤΙΚΑ ΕΓΓΡΑΦΑ ΣΔΕ 2014-2020 του Συστήματος Διαχείρισης και Ελέγχου το οποίο αφορά το ΕΠΑλΘ 2014-2020.
2. Η Δήλωση αυτή συμπληρώνεται, υπογράφεται και υποβάλλεται:

* από τους υπαλλήλους της Ειδικής Υπηρεσίας και των Ενδιάμεσων Φορέων (Προϊστάμενοι Υπηρεσίας/ Φορέων, Προϊστάμενοι και στελέχη Μονάδων), οι οποίοι, στο πλαίσιο των καθηκόντων τους, ασκούν δραστηριότητα που σχετίζεται με αξιολόγηση Πράξεων, με επαληθεύσεις/ επιθεωρήσεις/ ελέγχους Πράξεων ή με πληρωμές, και
* από τα άτομα που αξιοποιούν οι παραπάνω Υπηρεσία/ Φορείς για δραστηριότητες αξιολόγησης Πράξεων ή επαλήθευσης/ επιθεώρησης/ ελέγχου Πράξεων, ως εξωτερικούς εμπειρογνώμονες/ συνεργάτες (είτε αυτοί αποτελούν μέλη σχετικού μητρώου είτε όχι).

Σημειώνεται ότι η άσκηση των παραπάνω δραστηριοτήτων περιλαμβάνει τη συμμετοχή στη διενέργεια των δραστηριοτήτων, καθώς και την έγκριση εγγράφων σχετικών με τις αξιολογήσεις, τις επαληθεύσεις/ επιθεωρήσεις/ ελέγχους ή τις πληρωμές.

1. H υποχρέωση υποβολής της Δήλωσης αυτής βαρύνει ατομικά τον υπόχρεο.
2. H Ειδική Υπηρεσία έχει την ευθύνη για την ενημέρωση του προσωπικού της και των εξωτερικών συνεργατών της, μέσω της παρούσας επιστολής και ειδικά ως προς τα σημεία 7 και 8 (βλ. κατωτέρω).
3. Στην περίπτωση Ενδιάμεσου Φορέα (ΕΦ), είτε για Πράξεις πλην κρατικών ενισχύσεων είτε για Πράξεις κρατικών ενισχύσεων, και ο οποίος δεν είναι Ειδική Υπηρεσία Διαχείρισης, η Διαχειριστική Αρχή ΕΠ έχει την ευθύνη ενημέρωσης του ΕΦ μέσω της παρούσας επιστολής, αμέσως μετά την έκδοση της Απόφασης Ορισμού του ΕΦ. Στη συνέχεια, ο ΕΦ έχει την ευθύνη για την ενημέρωση του προσωπικού του και των εξωτερικών του συνεργατών και ειδικά ως προς τα σημεία 7 και 8 (βλ. κατωτέρω).
4. H Ειδική Υπηρεσία και o Ενδιάμεσος Φορέας συμπληρώνουν και τηρούν κατάλογο με τα ονόματα του προσωπικού και των εξωτερικών εμπειρογνωμόνων/ συνεργατών που υποχρεούνται να υποβάλουν τη Δήλωση.
5. Η υπογεγραμμένη Δήλωση υποβάλλεται στην Κεντρική Υπηρεσία της ΜΟΔ ΑΕ (Τμήμα Διοικητικού) σε έντυπη μορφή:
   1. άπαξ, από το προσωπικό που απασχολείται, κατά την παρούσα χρονική περίοδο, σε κάποια/ες από τις παραπάνω δραστηριότητες και υπηρετεί στην Ειδική Υπηρεσία του ΕΠΑλΘ 2014-2020. Στην περίπτωση αυτή, η Δήλωση θα πρέπει να έχει υποβληθεί **μέχρι τις 31/01/2017**
   2. άπαξ, από το προσωπικό Ενδιάμεσων Φορέων (ΕΦ) που θα οριστούν για Πράξεις πλην κρατικών ενισχύσεων στο πλαίσιο του ΣΔΕ του ΕΠΑλΘ 2014-2020 και το οποίο θα αναλάβει καθήκοντα που σχετίζονται με δραστηριότητες αξιολόγησης Πράξεων, επαλήθευσης Πράξεων και πληρωμών. Η Δήλωση, σε αυτή την περίπτωση, υποβάλλεται εντός ενός (1) μήνα από την έκδοση της Απόφασης Ορισμού του ΕΦ
   3. άπαξ, από το προσωπικό που αναλαμβάνει για πρώτη φορά καθήκοντα (είτε ως νεοεισερχόμενο προσωπικό από άλλη ΕΥ, είτε ως μετακίνηση εντός της ΕΥ) που σχετίζονται με δραστηριότητες αξιολόγησης Πράξεων, επαλήθευσης/ επιθεώρησης/ ελέγχου Πράξεων και πληρωμών, ως υπάλληλος:

* της Ειδικής Υπηρεσίας του ΕΠΑλΘ 2014-2020 ή
* ενός ΕΦ για Πράξεις πλην κρατικών ενισχύσεων στο πλαίσιο του ΣΔΕ του ΕΠΑλΘ 2014-2020.

Η Δήλωση, σε αυτή την περίπτωση, υποβάλλεται εντός ενός (1) μήνα από την ανάληψη των σχετικών καθηκόντων.

* 1. άπαξ, από τους εξωτερικούς εμπειρογνώμονες/ συνεργάτες που αξιοποιούν ή θα αξιοποιήσουν οι παραπάνω Υπηρεσίες/ φορείς για δραστηριότητες αξιολόγησης Πράξεων ή επαλήθευσης/ επιθεώρησης/ ελέγχου Πράξεων. Η Δήλωση, σε αυτή την περίπτωση, υποβάλλεται εντός ενός (1) μήνα από την ανάθεση της ανωτέρω δραστηριότητας.

1. Όσον αφορά τους ΕΦ που ορίζονται για Πράξεις κρατικών ενισχύσεων στο πλαίσιο του ΣΔΕ του Επιχειρησιακού Προγράμματος Αλιείας και Θάλασσας 2014-2020, ισχύουν τα εξής:
   1. Η ενημέρωση και αποδοχή της Δήλωσης διενεργείται με ηλεκτρονικό τρόπο, μέσω του Πληροφορικού Συστήματος Κρατικών Ενισχύσεων (ΠΣΚΕ):

* από το προσωπικό που υπηρετεί ή αναλαμβάνει για πρώτη φορά καθήκοντα ή μετακινείται σε Ενδιάμεσο Φορέα που ορίζεται στο πλαίσιο του ΣΔΕ του Επιχειρησιακού Προγράμματος Αλιείας και Θάλασσας 2014-2020 για Πράξεις κρατικών ενισχύσεων και συμμετέχει στη διενέργεια αξιολόγησης Πράξεων, επαλήθευσης/ έλεγχος Πράξεων ή πληρωμών
* από τους εξωτερικούς εμπειρογνώμονες/ συνεργάτες που αξιοποιούν ή θα αξιοποιήσουν οι ΕΦ Πράξεων κρατικών ενισχύσεων για τη διενέργεια αξιολόγησης Πράξεων ή επαλήθευσης/ ελέγχου Πράξεων.

Η Δήλωση, στις δύο παραπάνω περιπτώσεις, επιβεβαιώνεται και γίνεται αποδεκτή από το χρήστη, όταν αυτός αναλαμβάνει τον επιχειρησιακό του ρόλο (αξιολόγηση, επαλήθευση/έλεγχος, πληρωμές) στο ΠΣΚΕ, για πρώτη φορά στο πλαίσιο του ΕΣΠΑ 2014-2020 και σε κάθε περίπτωση μετά την έκδοση της Απόφασης Ορισμού του ΕΦ. Συγκεκριμένα, ο χρήστης, κατά την εισαγωγή του στο Σύστημα με τα προσωπικά του διαπιστευτήρια (credentials), πρέπει να αποδεχθεί τη Δήλωση πριν του επιτραπεί να εκτελέσει την εργασία του.

* 1. Όσον αφορά στο προσωπικό των παραπάνω ΕΦ, με αρμοδιότητες έγκρισης εγγράφων σχετικών με τις αξιολογήσεις, τις επαληθεύσεις/ επιθεωρήσεις/ ελέγχους ή τις πληρωμές, η Δήλωση θα υποβάλλεται σε έντυπη μορφή και θα τηρείται σε φυσικό αρχείο από τον ΕΦ, μέχρι να γίνει η απαιτούμενη προσαρμογή στο ΠΣΚΕ ώστε αυτή να υποβάλλεται ηλεκτρονικά.

1. Σημειώνεται ότι, η ιδρυόμενη με το άρθρο 38 παρ. 5 του Ν. 4314/2014 υποχρέωση υποβολής της «Δήλωσης Περί Μη Σύγκρουσης Συμφερόντων» δεν αναιρεί την υποχρέωση των προσώπων αυτών όταν διαπιστώσουν, κατά την ανάθεση/ άσκηση δραστηριότητας στο πλαίσιο των καθηκόντων τους, ότι συντρέχει οποιοδήποτε κατάσταση στην οποία έχουν άμεσα ή έμμεσα, «ιδιωτικό συμφέρον», ήτοι οικονομικό ή προσωπικό συμφέρον, όπως περιγράφεται στην ανωτέρω Δήλωση η οποία δύναται να χαρακτηριστεί ως σύγκρουση συμφερόντων, να το αναφέρουν/δηλώσουν αμελλητί στον άμεσο Προϊστάμενό τους/ στον Πρόεδρο του οργάνου που συμμετέχουν. Η αναφορά αυτή γίνεται εγγράφως υπό την μορφή αίτησης εξαίρεσης από το μονομελές ή συλλογικό όργανο και τηρείται στην Υπηρεσία/ φορέα που υπηρετεί ή με την οποία συνεργάζεται. Η εν λόγω υποχρέωση αποχής πηγάζει από τις διατάξεις του άρθρου 7 του Ν. 2690/1999, η οποία αποτυπώνει τη γενική αρχή του Διοικητικού Δικαίου σύμφωνα με την οποία τα διοικητικά όργανα μονομελή ή συλλογικά θα πρέπει να παρέχουν, κατά την άσκηση των καθηκόντων τους, εγγυήσεις αμερόληπτης κρίσης, ώστε να δημιουργείται στους διοικουμένους πεποίθηση για το αδιάβλητο των πράξεων που εκδίδονται από αυτά (βλ. 1212/2012 ΔΕΦ ΑΘ (ΑΚΥΡ). Υπογραμμίζεται ότι η συμμετοχή προσώπου σε συλλογικό ή μονομελές όργανο παρά τη συνδρομή των λόγων της εξαίρεσης, συνεπάγεται την ακυρότητας της διοικητικής πράξης που εκδίδεται με την επιφύλαξη τυχόν πειθαρχικών κυρώσεων.
2. Τέλος διευκρινίζεται ότι, σύμφωνα με το άρθρο 1461 του Αστικού Κώδικα: «Τα πρόσωπα είναι μεταξύ τους συγγενείς εξ αίματος σε ευθεία γραμμή, αν το ένα κατάγεται από το άλλο (συγγένεια μεταξύ ανιόντων και κατιόντων). Συγγενείς εξ αίματος σε πλάγια γραμμή είναι τα πρόσωπα που, χωρίς να είναι συγγενείς σε ευθεία γραμμή, κατάγονται από τον ίδιο ανιόντα. Ο βαθμός της συγγένειας ορίζεται από τον αριθμό των γεννήσεων που συνδέουν τα πρόσωπα». Έτσι, σε ευθεία γραμμή συγγενείς είναι ο πατέρας με τους κατιόντες του (τέκνα ή εγγόνια) και σε πλάγια γραμμή οι αδελφοί, τα ξαδέλφια, κ.ο.κ. Συνεπώς, ο τέταρτος βαθμός σε πλάγια γραμμή αφορά στη σχέση που ιδρύεται μεταξύ πρώτων εξαδέλφων, τρίτου βαθμού σε πλάγια γραμμή μεταξύ θείου και ανιψιού, πρώτου βαθμού σε ευθεία γραμμή μεταξύ πατρός και τέκνων, κ.ο.κ. Περαιτέρω, σύμφωνα με το άρθρο 1462 του Αστικού Κώδικα: «Οι συγγενείς εξ αίματος του ενός από τους συζύγους είναι συγγενείς εξ αγχιστείας του άλλου στην ίδια γραμμή και στον ίδιο βαθμό. Το ίδιο ισχύει και στην περίπτωση του συμφώνου συμβίωσης. Η συγγένεια εξ αγχιστείας εξακολουθεί να υπάρχει και μετά τη λύση ή την ακύρωση του γάμου ή του συμφώνου συμβίωσης από το οποίο δημιουργήθηκε.».

*Ενδεικτικά οι βαθμοί συγγένειας έχουν ως εξής:*

Εξ αίματος συγγένεια

*Πατέρας - Μητέρα:*

Σε σχέση με τα παιδιά τους είναι Α΄ βαθμού συγγενείς σε ευθεία γραμμή (μεσολαβεί μία γέννηση)

*Παππούς - Γιαγιά:*

Σε σχέση με τα εγγόνια τους είναι Β΄ βαθμού συγγενείς σε ευθεία γραμμή (μεσολαβούν δύο γεννήσεις)

*Αδέλφια:*

Μεταξύ τους είναι Β΄ βαθμού συγγενείς σε πλάγια γραμμή (μεσολαβούν δύο γεννήσεις)

*Πρώτα Εξαδέλφια:*

Μεταξύ τους είναι Δ΄ βαθμού συγγενείς σε πλάγια γραμμή (μεσολαβούν τέσσερις γεννήσεις)

*Θείοι - Ανίψια:*

Μεταξύ τους είναι Γ΄ βαθμού συγγενείς σε πλάγια γραμμή (μεσολαβούν τρείς γεννήσεις)

Εξ αγχιστείας συγγένεια

*Πεθερός - Πεθερά:*

Σε σχέση με την/τον σύζυγο κόρης ή υιού (γαμπρός, νύμφη) είναι Α΄ βαθμού συγγενείς σε ευθεία γραμμή

*Αδελφός συζύγου σε σχέση με τον έτερο σύζυγο (κουνιάδος/κουνιάδα):*

Μεταξύ τους είναι Β΄ βαθμού συγγενείς σε πλάγια γραμμή

*Πρώτα Εξαδέλφια σε σχέση με τον έτερο σύζυγο:*

Μεταξύ τους είναι Δ΄ βαθμού συγγενείς σε πλάγια γραμμή

*Θείοι σε σχέση με τον έτερο σύζυγο:*

Μεταξύ τους είναι Γ΄ βαθμού συγγενείς σε πλάγια γραμμή.